**Szentendrei Közös Önkormányzati Hivatal**

**Hatósági Iroda**

2000 Szentendre, Városház tér 3.

Tel: +36 26 300 407

E-mail: ugyfelszolgalat@szentendre.hu

**Tárgy: Rendszeres gyermekvédelmi kedvezmény, hátrányos- illetve halmozottan hátrányos helyzet megállapítása**

Tisztelt Polgárok!

Szentendre Város Jegyzője a város területén lakóhellyel, vagy tartózkodási hellyel rendelkező szentendrei lakost, illetve gyermekét (gyermekeit) rendszeres gyermekvédelmi kedvezményben részesíti és a törvény által meghatározott esetben a hátrányos, illetve halmozottan hátrányos helyzet fennállását állapítja meg.

A kedvezmény, illetve a hátrányos helyzet megállapítása formanyomtatványon igényelhető, mely beszerezhető személyesen a Szentendrei Közös Önkormányzati Hivatalban, vagy letölthető a város hivatalos honlapjáról. ([www.szentendre.hu](http://www.szentendre.hu))

Az alábbiakban a rendszeres gyermekvédelmi kedvezménnyel és a hátrányos, illetve halmozottan hátrányos helyzettel kapcsolatos leggyakoribb kérdéseket gyűjtöttük össze:

**Rendszeres gyermekvédelmi kedvezmény**

1. **Mikor jogosult gyermekem a rendszeres gyermekvédelmi kedvezményre?**

Amennyiben az Ön családjában az egy főre jutó havi jövedelem nem haladja meg a 38.475 forintot (egyedül élő, illetve tartósan beteg, vagy fogyatékos gyermeket nevelő esetében a 41.325 forintot) és az Ön által lakott ingatlanon kívül nincs más hasznosítható ingatlana, járműve, továbbá vagyoni értékű joga, amelynek egy főre jutó értéke a gyermeket gondozó családban

*a)*külön-külön számítva az 570.000 Ft-ot, vagy

*b)*együtt számítva az 1.995.000 Ft-ot meghaladja.

1. **Milyen dokumentumokat kell a kérelemhez mellékelnem?**

A kérelmező és a családjában élők jövedelemigazolását és vagyonnyilatkozatát, valamint a gyermek(ek) születési anyakönyvi kivonatát.

1. **Mit nyújt a rendszeres gyermekvédelmi kedvezmény?**

Ingyenes étkezést biztosít a gyermek számára a bölcsődében, óvodában és az általános iskola 1-8 osztályában. A középiskola nappali tagozatán a kedvezmény mértéke 50%.

A kedvezményben részesülők számára a tankönyvek ingyenesek.

A kedvezmény évi két alkalommal természetbeni támogatást nyújt fogyasztásra kész étel, ruházat, valamint tanszer vásárlására felhasználható Erzsébet-utalvány formájában annak, aki az adott év augusztus 1-én, illetve november 1-én rendelkezik a kedvezménnyel. Ennek összege alkalmanként 6000 Ft, a hátrányos és halmozottan hátrányos helyzetű gyermekeké alkalmanként 6500 Ft.

1. **Amennyiben megfelelek a feltételeknek, mennyi időre kapom meg ezt a kedvezményt?**

A rendszeres gyermekvédelmi kedvezményt a benyújtás napjától számítva egy év időtartamra állapítjuk meg és a folyamatosság érdekében a támogatás újbóli benyújtása már a lejárat előtt három hónappal kezdeményezhető.

1. **Hány éves korig lehet a rendszeres gyermekvédelmi kedvezményben részesülni?**

 A feltételek fennállása esetén a gyámhatóság legfeljebb a nagykorúvá vált gyermek 23. életévének betöltéséig, (amennyiben nappali tagozaton középfokú tanulmányokat folytat) valamint a nagykorúvá vált gyermek 25. életévének betöltéséig (amennyiben nappali tagozaton felsőfokú tanulmányokat folytat) állapítja meg a gyermek, nagykorúvá vált gyermek rendszeres gyermekvédelmi kedvezményre való jogosultságát.

1. **Nagykorúként is kérhetem a rendszeres gyermekvédelmi kedvezmény megállapítását?**

Nagykorúként (saját jogon) is kérhető a kedvezmény, abban az esetben, ha a nagykorú a 18. születésnapját megelőző második hónap első napja, valamint a nagykorúvá válását megelőző nap közötti időszakban legalább egy napig rendszeres gyermekvédelmi kedvezményre jogosult volt.

1. **Mi történik, ha időközben magasabb jövedelemre teszek szert és még tart a támogatásom?**

Bármilyen változás következik be jövedelmi viszonyaiban, vagyoni helyzetében, családi állapotában stb. azt 15 napon belül köteles jelenteni. Ekkor az ügyintéző megvizsgálja a jogosultság fennállását, s ennek értelmében dönt a további folyósításról, illetve megszüntetésről.

**Hátrányos, illetve halmozottan hátrányos helyzet megállapítása**

1. **Milyen esetben állapíthatják meg a hátrányos helyzet fennállását?**

A hátrányos helyzet annak a rendszeres gyermekvédelmi kedvezményre jogosult gyermeknek és nagykorúvá vált gyermeknek, az esetében állapítható meg, akinél az alábbi körülmények közül egy fennáll:

*a)*a szülő - önkéntes nyilatkozata alapján - megállapítható, hogy a rendszeres gyermekvédelmi kedvezmény igénylésekor legfeljebb alapfokú iskolai végzettséggel rendelkezik,

*b)*a szülő a rendszeres gyermekvédelmi kedvezmény igénylésekor az aktív korúak ellátására jogosult vagy a rendszeres gyermekvédelmi kedvezmény igénylésének időpontját megelőző 16 hónapon belül legalább 12 hónapig álláskeresőként nyilvántartott személy,

*c)*a gyermek elégtelen lakókörnyezete, illetve lakáskörülményei, ha megállapítható, hogy a gyermek szegregátumnak nyilvánított lakókörnyezetben vagy félkomfortos, komfort nélküli vagy szükséglakásban, illetve olyan lakáskörülmények között él, ahol korlátozottan biztosítottak az egészséges fejlődéséhez szükséges feltételek.

1. **Mikor halmozottan hátrányos helyzetű valaki?**

Abban az esetben, halmozottan hátrányos helyzetű valaki, ha rendszeres gyermekvédelmi kedvezményre jogosult és az 1. pontban felsorolt körülmények közül kettő fennáll.

1. **Hogyan kérhető a hátrányos helyzet megállapítása?**

A hátrányos helyzet megállapítása a rendszeres gyermekvédelmi kedvezménnyel együtt, a kedvezmény formanyomtatvány részét képező rovatban való nyilatkozat kitöltésével, illetve ennek mellékleteként kiegészítő nyilatkozattal kérhető.

1. **Milyen segítséget kaphatok, ha hátrányos helyzetű vagyok?**

A hátrányos helyzetű gyermekek számára igény szerint ingyenes étkezést biztosítunk szünidőben, valamint a felsőoktatásba való felvételi eljárás során plusz pontszámot nyújt a jelentkezőnek.

Amennyiben további kérdése merül fel, kérjük keresse bizalommal a Hatósági iroda munkatársait ügyfélfogadási időben (Hétfő: 13-17; Szerda: 8-12, 13-16; Péntek: 8-12) a Szentendrei Közös Önkormányzati Hivatalban (2000 Szentendre, Városház tér 3.), vagy a fenti telefonszámon.

Az ügyfél nevének kezdőbetűje szerint ügyintézőjük Kozák Sylvia (A-Ny) vagy Krizbacher Aurélia (O-ZS)

 Szentendrei Közös Önkormányzati Hivatal

 Hatósági iroda